Bybelskool » Hooglied 8:5-14 – Die liefde is wederkerig en interafhanklik
In hierdie perikoop kan 'n mens die volgende interafhanklike en wederkerige aspekte van die liefde raaksien soos dit in die huwelik na vore kom:
Sekuriteit: Die liefde is "sterker as die dood"; die hartstog daarvan is "magtiger as die doderyk"; dit "brand en vlam soos vuur", en kan nie deur strome water of riviere geblus of afgekoel word nie (8:6b-7). Die liefde gee 'n sekuriteit en beskerming wat selfs – by wyse van spreke – die dood kan trotseer! Die liefde trotseer die bedreiging van negatiewe magte in die werklikheid van die lewe.
Selfstandigheid: Die liefde kan nie gekoop word nie (8:7b), en kan nie afgedwing word nie (8:12). Daarom is dit so belangrik dat die vrou (en man) self besluit aan wie sy (hy) wil behoort (nie haar broers of vriende nie – 8:8-9), en wie sy (hy) gelukkig wil maak (8:10). Die liefde is daarom altyd 'n selfstandige keuse wat kom uit eie oortuiging, iets waaraan jy jouself getrou en lojaal verbind hou. "Die liefde is om om te gee vir 'n ander terwyl jy ook sorg dra vir jouself" (Landman).
Uniekheid: Die liefde beteken ook om uniek vir iemand ander wees, om net aan een ander te behoort. Een interpretasie van die wingerd van Salomo in Baäl-Hamon, is dat dit 'n simbool was vir sy harem, waaruit hy 'n opbrengs van kinders verwag het , en daarom wagte aangestel het om dit te beskerm (8:11). Die man kies egter teen die versameling van vroue in die harem (8:12) en vir persoonlike wedersydse liefde (8:13). Terloops, indien 'n mens dít as die woorde van die vrou lees, geld dieselfde interpretasie natuurlik.
Interafhanklikheid: Die liefde het sy uitdagings en teleurstellings vanweë misverstande en behoeftes wat verskil, soos ons in 5:1-6:3 kon sien. Die enigste manier om dit die hoof te bied, is om doelbewus te kies om interafhanklik te wees (8:13-14 met vers 13 as die stem van die man, en vers 14 as die stem van die vrou).
 Vers 8-9 word interessant genoeg deur Peterson as 'n terugblik van die vrou hanteer met die opskrif: "My brothers used to worry about me: …" en dan die teks soos ons dit in Bybel het. Dan maak haar opmerking in vers 10 baie sin, deurdat sy eintlik vir hulle sê, julle was bekommerd oor my, het eintlik gedink ek is nog klein en moet beskerm word, maar ek is nou groot en in die liefdevolle beskerming van die man wat ek liefhet. Bogenoemde indeling dra dieselfde gedagte oor.